SKRIFTLIG FORESPØRGSEL E-0374/03

af José Ribeiro e Castro (UEN) til Kommissionen

(13. februar 2003)

Om: Nedlæggelse af Clark-fabrikken i Portugal. Fællesskabsmidler

Den nylige meddelelse om, at skotøjsfabrikken i Castelo da Paiva i det nordlige Portugal, der tilhører det engelske multinationale selskab C & J Clark, snart vil blive nedlagt, har givet anledning til omfattende presseomtale i Portugal. Denne uventede nedlæggelse vil medføre afskedigelse af næsten 600 arbejdstagere, hvis arbejdsløshed vil få meget alvorlige følger for de familier, der lever og arbejder i denne kommune, der i øvrigt befinder sig i et mål 1-område for strukturstøtte. Virksomheden modtog til oprettelse og idrifttagning af denne fabrik (1988) i Castelo de Paiva betragtelig støtte fra både staten og EU, idet det var bestemt, at den skulle fortsætte sine aktiviteter i hvert fald indtil 2007.

Derudover forlyder det, at denne multinationale virksomhed er rutineret i den form for finansiel opportunisme, at den agter at flytte den portugisiske fabrik til Rumænien og håber på at modtage fællesskabsmidler og allerede har modtaget finansiel støtte, uanset om den indgår aftaler med underleverandører.

Kommissionen bedes besvare følgende: Råder Kommissionen over oplysninger og et register, der er egnet til at helt at diskvalificere koncernen Clarks eller C & J Clark, hvad angår direkte eller indirekte tildeling af fællesskabsstøtte i fremtiden på grundlag af det pågældende finansieringsregister for tilførslerne fra EU (og tidligere EF), samt virksomhedens tidligere praksis? Fører Kommissionen noget register over virksomheder, virksomhedsejere eller koncerner, som der direkte eller indirekte er blevet ydet fællesskabsstøtte til, for at sikre, at modtagerne af denne finansielle støtte senere ikke vil skade væsentlige sociale og økonomiske interesser eller eller

sagt på en anden måde misbruge EU økonomisk, idet de ikke overholder de indgåede forpligtelser? Hvis ikke, mener Kommissionen så ikke, at den bør føre et sådant register netop med dette formål? Hvilke andre instrumenter råder Kommissionen over for at sikre, at den ikke bliver beskyldt for objektivt at præmiere eller stimulere socialt og økonomisk skadelige virksomhedsafgørelser, der indebærer et brud på tidligere indgåede forpligtelse og skader EU's finansielle interesser ved at lukke øjnene for uretmæssig og opportunistisk praksis eller endog fremme en sådan praksis?

Samlet svarafgivet på Kommissionens vegne af Anna Diamantopouloupå skriftlige forespørgsler E-0374/03, E-0375/03, E-0377/03 og E-0378/03

(28. marts 2003)

For det tidsrum, der dækkes af EF-støtterammerne 2000-2006, er der i de gældende bestemmelser for strukturfondene fastsat følgende foranstaltninger:

- for det første har Kommissionen i sine retningslinjer for statsstøtte med regionalt sigte (1998) fastsat bestemmelser, der forpligter modtagere af støtte til i et tidsrum på mindst fem år at opretholde alle investeringer

eller arbejdspladser, som er skabt herved, i den støttede region. Det er Kommissionens opfattelse, at tidsrummet på fem år med hensyn til opretholdelse af investeringer, som fastsat i retningslinjernes punkt 4.10 og 4.14, begynder, når investeringen, som der er givet støtte til, er afsluttet, dvs. fra det øjeblik hvor investeringen anvendes i virksomheden(1)

- for det andet er det i forordningen om generelle bestemmelser for strukturfondene (1999) på samme måde fastsat, at fondene kun deltager finansielt i produktive aktiviteter, hvis stedet for disse aktiviteter ikke ændres i de første fem år efter afgørelsen om fondens deltagelse(2)

- for det tredje skal der indsendes en specifik anmodning til Kommissionen om store projekter (dvs. mere end 50 mio. EUR), hvis et sådant skal medfinansieres inden for rammerne af et program under Den Europæiske Fond for Regionaludvikling, og medlemsstaterne skal udfylde et spørgeskema, hvor der er et spørgsmål om risikoen for, at der vil ske en flytning af virksomheden. Kommissionen tager hensyn til dette aspekt, når der tages beslutning om en tildeling eller et eventuelt afslag vedrørende niveauet for den eventuelle samfinansiering fra EFRU, (som kan udgøre op til 35 % i regioner under mål 1).

Mht. det tidsrum, som dækkes af EF-støtterammerne 1994-1999, trådte bestemmelsen om de fem år først i kraft i 1998, men forordning (EØF) nr. 2082/93(3) var allerede trådt i kraft i 1993, og i denne forordnings artikel 24 er der fastlagt en nedsættelse eller suspension af støtten, hvis en aktion gennemføres således, at denne ikke mere gør støtten berettiget. Kommissionen kan undersøge dette i samarbejde med medlemsstaten.

Under alle omstændigheder er det i første række medlemsstaten, som skal tage retslige skridt på grundlag af de aftaler, der er indgået med virksomheden ved tildelingen af støtten, i tilfælde af en eventuel ulovlig anvendelse af støtten. Hvis virksomheden, der modtager støtte, ikke har overholdt EU's bestemmelser for statsstøtten, er det i første række medlemsstatens ansvar at kræve den statsstøtte, som er givet, tilbagebetalt til myndighederne. I tilfælde af at støtten er blevet medfinansieret af strukturfondene, er det endvidere medlemsstaten, som skal tilbagebetale den pågældende medfinansiering til EU's budget.

(1) Retningslinjer for statsstøtte med regionalt sigte: http://europa.eu.int/eur-lex/pri/fr/oj/dat/1998/c_074/c_07419980310fr00090031.pdf. Disse retningslinjer finder anvendelse fra den dag, hvor de offentliggøres i EFT, EFT C 74 af 10.3.1998. 4.10. Udbetaling eller tildeling af investeringsstøtte skal gøres betinget af, at den pågældende investering opretholdes i mindst fem år.

(2) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, artikel 30, stk. 4, litra b), EFT L 161 af 26.6.1999 http://europa.eu.int/comm/regional_policy/sources/docoffic/official/regulation/pdf/l_16119990626fr00010042.pdf 4. Medlemsstaterne sikrer, at fondene kun deltager finansielt i en operation, hvis operationen ikke inden for et tidsrum på fem år fra tidspunktet for den kompetente nationale myndigheds eller forvaltningsmyndighedens afgørelse om deltagelse fra fonden undergår en væsentlig ændring: a) der påvirker , og b) som skyldes enten en ændring i ejendomsretlige forhold for en infrastruktur eller ophør eller ændring af lokalisering for en produktionsvirksomhed.

(3) Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, EFT L 193 af 31.7.1993.